
אשרי העומדים על סודך
צבי ויינגרטן
שיח לשבת אמור (ל"ב לעומר)
רבי יהודה בר גיוריא ורבי יצחק ורבי נתן הלכו לשמוע פרשת נסכים מרבי שמעון בן יוחי ושהו שם שלשה ימים. אמרין: צריכין אנן למיסב רשותא. על קמיה ודרש: "את קשתי נתתי בענן", אמר רבי שמעון בן יוחי: הוא סימנא דעלמא. על תניינא ודרש: "ונראתה הקשת בענן", אמר רבי שמעון בן יוחי: הוא סימנא דעלמא...

רשב"י, שיום ההילולא שלו יצויין עם צאת השבת, יושב ושומע את דרשות תלמידי החכמים. הם באים לשמוע את שיטת רשב"י בהבנת פרשת הנסכים אך בכדי להתקבל לפניו עליהם לעבור מבחן שיוכיח שהם ראויים. בשלב זה עליהם לדרוש את הרקע להבאת נסכים, וזהו בעצם ניסיון לברר את הסיבה להבאת מנחת נוזלים עם כל קרבן. שני התלמידים הראשונים עולים ודרשותיהם בידיהם – הציטוטים מראים שהם קושרים את הבאת הנסכים עם המבול. אך מה ההבדל בין שתי הדרשות? הפסוק הראשון מתאר ברית שכרת הקב"ה עם העולם, "אֶת קַשְׁתִּי נָתַתִּי בֶּעָנָן וְהָיְתָה לְאוֹת בְּרִית בֵּינִי וּבֵין הָאָרֶץ" – קרי, הקשת מסמלת את הברית בין הקב"ה והעולם וניסוך היין מסמל את תרומתנו לברית. הדרשה השנייה עוסקת בפסוק מהמשך הפרשה, "וְהָיָה בְּעַנְנִי עָנָן עַל הָאָרֶץ וְנִרְאֲתָה הַקֶּשֶׁת בֶּעָנָן", פסוק שרעיונו הדגשת המצב השברירי של העולם ושמירתו בכל רגע על ידי הקב"ה. שתי הדרשות נוטות לכיוון אחיד – הדגשת המצב ההווי של העולם, כשברירי, שמצריך את ברית המבול. במילים אחרות, מצוות ניסוך היין מייצגת את הבנתנו כי העולם שברירי ולולא בריתו של הקב"ה בכל עת גשמים היה העולם מסתכן בחורבן. לדידם של בעלי הדרשות, הקשת הוא סימן חיובי, המציג את ההשגחה לעינינו, דומה דרשותיהם לדרשת הבבלי לפיה אין להסתכל בקשת כי זוהי התגלות כבוד השכינה. אבל רשב"י לא מתרשם מאף אחת משתי הדרשות וההסבר לכך מובא מיד:

רבי חזקיה בשם רבי ירמיה: אליהו זכור לטוב ורבי יהושע בן לוי הוון יתיבין פשטין. מטון חדא שמועתא מן שמיה דרבי שמעון בן יוחי, עבר רבי שמעון בן יוחי, אמרין: הא אתא מרה דשמעתא, נקום ונשאול ליה. קמון ושאלון ליה. אמר ליה: מאן הוא דין דעמך? אמר ליה: רבי יהושע בן לוי הוא, וגדול הדור הוא. אמר ליה: ונראתה הקשת בימיו? אמר ליה: הין. אמר ליה: אם נראתה הקשת בימיו לית הוא כדיי למחמי סבר אפיי...

רשב"י לא ראה את הקשת מימיו ומי שזכה לראותה אינו ראוי לחזות בו. לדידו של רשב"י הקשת איננה דבר טוב שמתגלה בעולם וזאת דווקא מהסיבות שהוזכרו לעיל. הקשת מזכירה את שבריריותו של העולם? לא! היא מזכירה את שבריריותם של בני האדם – היא מזכירה ששחיתות הדרכים שהיתה בימי קדם-המבול עדיין קיימת על פני האדמה. משתמע מהסיפור כי רשב"י לא חזה בקשת משום שהיטיב את דרכיו ואולי אף שיפר את העולם בכך. מסיבה זו הוא איננו מוכן לקבל את שתי הדרשות – משום שהתיאור שלהם מוליך למסקנה כפולה:

1. אדם אינו מסוגל לשנות את מציאותו הרעה.

2. אם ישנה האדם את דרכיו הרי שמנחת הנסכים תתבטל.
רשב"י, מסיבות מובנות, לא יכול להסכים עם אף אחת מהמסקנות ולכן הוא דוחה אותם אך מחכה לשמוע את דברי הדרשן השלישי שקם ואומר: 

על תליתאה ודרש: "ויאמר לכי מכרי את השמן ושלמי את נשיך וגו'".
הקרבן הוא כמו תשלום חובהּ של האלמנה ושני בניה, בשונה מהדרשנים הקודמים, הדרשן הזה כבר איננו דן במציאות ההווה כסיבה להבאת הנסכים, אלא בתשלומה של האנושות על חובות ישנים. לכך, רשב"י לא מתנגד ודומה שבכך הוכיח הדרשן את יכולתם של התלמידים להתקבל ללימוד פרשת הנסכים אצל רשב"י.

*

בעקבות פרשת התאונה של שבוע שעבר (ראו שיח לשבת אחרי מות קדושים) עלו במוחי ובליבי מחשבות ותחושות שגילגלו אותי אנה ואנה. ואם לא די היה בזה הרי שביום שני, בצירוף מקרים חסר היגיון לחלוטין, ראיתי, בנסעי על כביש 1, את רכבי, מובל בגרר, נוסע לכיוון השני. כמו הקשת של רשב"י שמזכירה את הברית שהצילה את האנושות אבל גם את השחיתות חסרת התקנה שכמעט הובילה את כולנו לאבדון – הרכב הזכיר את נס ההצלה אבל גם את ההידרדרות שהצריכה את אותו הנס. וכך הובילו אותי דרכי מצפוני, מחשבותיי ורעדות לבבי לסיפור על רשב"י ותלמידיו.

ומכאן לכאן באותו עניין, נזכרתי בזמירות לכבודו של רשב"י ותמהתי איך דמותו מהסיפור מתקשרת לאותם פזמונים שישירו כולם כשיכבה נר ההבדלה ויתגלו מדורות ההילולא? ובהקשר של פרשת השבוע הספציפית (שמדברת בעניינם של כוהנים) שנופלת מפעם לפעם בסמוך למועד זה, תמהתי על משמעותם של מילים יפות "ואשרי העומדים על סודך, לבושי חושן תומיך ואוריך", והייתי רוצה להוסיף את הוורט שלי על כך בשתי מילים:

הכהן הגדול מאחיו מחזיק באחריות לכל רוצח בשגגה שגלה בימי כהונתו. אחריותו איננה פיזית או הגיונית אלא מיסטית, משום שכמו רשב"י גם הכהן הגדול אמור להעלות את כל בני דורו ולהגיע, יחד איתם למצב שקשת לא תראה בימיו – אך כל רצח מערער את בניינה של תקווה זו וממחיש שמוות הוא עדיין סופו של כל אדם ולפעמים מבקר נורא זה מגיע מוקדם מהצפוי. כשהכהן הגדול נפטר הוא, למעשה, משלם את המחיר על כך שהעולם עדיין איננו מושלם, שהוא סיים את חייו בעולם שעדיין הינו בגדר של "אכן כאדם תמותון". בל נטעה – כפי שאומר השיר היכולת להעלות את העולם נמצאת רק כאשר יש בידינו את הכלים הראשוניים, ציץ נזר הקודש, האורים והתומים, הקשר ההתחלתי עם עולם עליון יותר. אבל אין די בכך, עדיין יש סוד שטרם גילינו, וזהו הסוד השמור ההוא של עולם זוהר, עולם שכולו אור וטוב. שנזכה.

